**Høring vedrørende reviderte regler for agilitystevner**

Kompetansegruppen for agility har utarbeidet forslag til revidert regelverk for agilitystevner. En regelrevideringskomite ble nedsatt og besto av Tone Cecilie Høgstø, Bodil Mehl Wiik, Morten Holmen (dommer KG), Thomas Thiesen (FCI rep KG) og Linda Stensrud (Leder KG). Komiteens forslag til regelverk har blitt gjort tilgjengelig på NKK.no under KG sammen med oversendelsesbrev som forklarer noen av endringene. Dette forslaget har videre blitt gjennomarbeidet i KG og gjennomgått med administrasjonen.

KG ønsker så langt det lar seg gjøre at vårt regelverk er så likt som mulig FCI sitt regelverk, men har i denne revideringen foreslått noen avvik fra dette. Dette er i hovedsak med bakgrunn i innsendte forslag fra klubbene samt regelrevideringskomiteen forslag.

Noe tekst er flyttet i regelverket til andre avsnitt/ kapittel for å samle ting som hører sammen slik at det skal være enklere å finne frem i regelverket. Dette gjelder spesielt hinderutforming, gjennomføring og bedømming av de enkelte hinder. Tegninger av hinder vil, der det feks blir nødvendig pga nye høydekategorier, bli oppdatert før publisering av endelig regelverk.

Det vil bli overgangsordninger knyttet til fysiske endringer av hinder tilsvarende tidligere år.

Det er et mål om å ha et nytt agilityprogram ferdig utviklet innen 01.01.2020 for å imøtekomme det nye regelverket.

Det bes om at høringsinstansene gir sin tilbakemelding på regelforslaget i vedlagte skjema. Skjemaet kan fylles ut og lagres i feks. Acrobat Reader / evt. skrives ut og scannes.

Ber om at høringssvarene sendes kgagility@nkk.no snarest mulig, og senest innen 20. juni 2020.

Med vennlig hilsen

KG Agility